b'\n_START_ARTICLE_\nHome (vuoden 2008 elokuva)\n_START_SECTION_\nJuoni\n_START_PARAGRAPH_\nMarthe ja Michel (Isabelle Huppert ja Olivier Gourmet) asuvat kolmen lapsensa, Judithin, Marionin ja Julienin (Ad\xc3\xa9la\xc3\xafde Leroux, Madeleine Budd ja Kacey Mottet Klein), kanssa suuren keskener\xc3\xa4isen valtatien vieress\xc3\xa4 kaukana rauhallisella maaseudulla Ranskassa. He ovat laajentaneet tilaansa valtatielle asti, sill\xc3\xa4 he uskovat, ett\xc3\xa4 jo vuosia keskener\xc3\xa4ist\xc3\xa4 valtatiet\xc3\xa4 ei tultaisi koskaan k\xc3\xa4ytt\xc3\xa4m\xc3\xa4\xc3\xa4n. Er\xc3\xa4\xc3\xa4n\xc3\xa4 p\xc3\xa4iv\xc3\xa4n\xc3\xa4 ilman varoitusta valtatien tekoa jatketaan ja se avataan liikenteelle, mutta perhe ei suostu l\xc3\xa4hte\xc3\xa4 kodistaan rakennusty\xc3\xb6l\xc3\xa4isten ja liikenteen melun tielt\xc3\xa4. Kun liikenteen melu ja pakokaasut alkavat t\xc3\xa4ytt\xc3\xa4\xc3\xa4 perheen kotia ja el\xc3\xa4m\xc3\xa4\xc3\xa4, ajatukset ja ep\xc3\xa4ilykset valtatien pitk\xc3\xa4aikaisista vaikutuksista ja vaaroista alkavat aiheuttaa kireytt\xc3\xa4 perheenj\xc3\xa4senten keskuudessa.\n_START_SECTION_\nTuotanto\n_START_PARAGRAPH_\nUrsula Meier laati Homen k\xc3\xa4sikirjoituksen erityisesti Isabelle Huppertille, joka hyv\xc3\xa4ksyi k\xc3\xa4sikirjoituksen ja otti roolitarjouksen vastaan, kun h\xc3\xa4n oli kuvaamassa Belgiassa elokuvaa Private Property (2006)._NEWLINE_Home kuvattiin Bulgariassa vuoden 2007 kes\xc3\xa4ll\xc3\xa4 5,7 miljoonan euron budjetilla. Elokuvan tuotantoyhti\xc3\xb6in\xc3\xa4 olivat sveitsil\xc3\xa4inen Box Productions, ranskalainen Archipel 35 ja belgialainen Need Productions. Lis\xc3\xa4ksi elokuvan tuotantoa olivat tukemassa muun muassa sveitsil\xc3\xa4inen TSR, ranskalainen France 3 Cin\xc3\xa9ma ja belgialainen RTBF. Homen virallinen ranskalainen traileri julkaistiin 30. syyskuuta 2008.\n_START_SECTION_\nJulkaisu ja vastaanotto\n_START_PARAGRAPH_\nHome sai ensi-iltansa Cannesin elokuvajuhlilla Ranskassa 18. toukokuuta 2008. Elokuvan Sveitsin teatteriensi-ilta oli 15. lokakuuta 2008, Ranskan 29. lokakuuta 2008 ja Belgian 12. marraskuuta 2008. Elokuvan teatterilevitt\xc3\xa4jin\xc3\xa4 olivat Sveitsiss\xc3\xa4 Filmcoopi Z\xc3\xbcrich AG, Ranskassa Diaphana Films ja Belgiassa Benelux Film Distributors. Elokuva ker\xc3\xa4si Ranskassa teatterikierroksensa aikana 112 780 katsojaa ja tuotti maailmanlaajuisesti yli kahden miljoonan dollarin lipputulot._NEWLINE_Home on saanut elokuvakriitikoilta my\xc3\xb6nteisen vastaanoton. Metacritic-sivuston mukaan 12 arvostelun perusteella elokuva on saanut 67 pistett\xc3\xa4 sadasta mahdollisesta. Internet Movie Databasen 3 330 k\xc3\xa4ytt\xc3\xa4j\xc3\xa4\xc3\xa4 on antanut elokuvalle keskiarvon 7,0/10. Elokuva on palkittu useilla palkinnoilla ja huomioitu useilla ehdokkuuksilla eri maissa ja elokuvajuhlilla ymp\xc3\xa4ri maailman._NEWLINE_Home julkaistiin Ranskassa DVD:lle 16. kes\xc3\xa4kuuta 2009.'